АҞӘА, жьҭаара 14 – Sputnik, Бадраҟ Аҩӡба. Ахымхәацәа-ампутантцәа рыбжьара имҩаԥгаз ашьапылампыл маҷ азы Жәларбжьаратәи атурнир "Аиааира Ахраҿа" хыркәшахеит Узбекистан акоманда аиааирала, иҳәеит ахымхәацәа-ампутантцәа рыбжьара ашьапылампыл маҷ азы Афедерациа аиҳабы Џьамал Барцыц.
"Афинал аҿы Узбекистан акомандеи Аԥсны акомандеи еиндаҭлон. Узбекистанаа аиааира ргеит 8 – 2 ҳәа. Ари џьашьатәӡам, избанзар Узбекистан акоманда реиҳа иӷәӷәоу ҳәа иԥхьаӡоуп, ԥшьынтә адунеи ачемпион ҳәа ахьӡ иаԥсахахьеит", - иҳәеит иара.
Барнаулаа ирыцыхәмаруаз даӷьысҭанаа ахԥатәи аҭыԥ ныркылеит. Атурнир аихшьаалақәа рыла иреиӷьу амбахьчаҩ ҳәа ихьӡ ҳәан Исмаил Марцханов (Чечнтәыла), иреиӷьу ахьчаҩ - Умид Сирожитдинов (Узбекистан", иреиӷьу ажәылаҩ –Марат Старчак (Даӷьысҭан).
Иреиӷьу ахәмарцәа ҳәа иалыркааит: Денис Макеикин (Барнаул), Роман Матиашов (Аԥсны), Константин Остапенко (Кемерово), Джамиль Шукуров (Узбекистан), Алидибир Расулов (Даӷьысҭан).
Ахымхәацәа-ампутантцәа рыбжьара ашьапылампыл маҷ азы атурнир "Аиааира Ахраҿа" мҩаԥысуан жьҭаара 7-13 рзы, Аҟәа.